Siden valgsejren til blå blok og ikke mindst Dansk Folkepartis store fremgang har debatten raset; særligt på de sociale medier. En kommentar på Facebook af Sebastian Dorset, stand-upper og aktiv debattør, møntet på DF, er således blevet delt mere end 15.000 gange på få dage og mange giver udtryk for deres dybe frustration og bekymring over, at det yderste højre nu er så massivt repræsenteret og – med al sandsynlighed – står i magtens centrum i de næste fire år.

Overfor det står en horde af meningsdannere, politikere og debattører, der er ved at falde over hinanden for at irettesætte folk med en formaning, at vi ikke må skælde ud på DF og da slet ikke deres vælgere.

Man er arrogant, selvforherligende, anti-demokratisk, dæmoniserende, kontra-produktiv, usmagelig, moraliserende og elitær, hvis man problematiserer højreskreddet og udtaler kritik i den sammenhæng.